 Broj: 05-05-76-15/20

Datum: 30.06.2020. godine

**- ODLUKA O PONIŠTENJU POSTUPKA JAVNE NABAVKE -**

Na osnovu člana 69. stav 2. tačka d), člana 70. st. 1, 4. i 6. Zakona o javnim nabavkama BiH („Sl. glasnik BiH“, broj 39/14), na preporuku Komisije za javnu nabavku broj: 05-05-76-14/20 od 30.06.2020. godine, u postupku javne nabavke roba - nabavka i ugradnja zaštitnih ograda, JU Direkcija regionalnih cesta TK donosi

**ODLUKU**

**o poništenju postupka javne nabavke**

**Član 1.**

Poništava se postupak javne nabavke roba - nabavka i ugradnja zaštitnih ograda iz razloga što su cijena prihvatljive ponude znatno veća od osiguranih sredstava za predmetnu nabavku (član 69. stav 2. tačka e) Zakona o javnim nabavkama BiH).

**Član 2.**

Za izvršenje ove odluke zadužuje se i ovlašćuje Finansijski savjetnik za ekonomsko-finansijske odnose.

**Član 3**

Ova odluka objavit će se na web-stranici [www.judctk.ba](http://www.judctk.ba) istovremeno sa upućivanjem ponuđačima koji su učestvovali u postupku javne nabavke, u skladu sa članom 70. stav 6. Zakona o javnim nabavkama.

**Član 4.**

 Ova odluka stupa na snagu danom donošenja i dostavlja se svim ponuđačima koji su učestvovali u postupku javne nabavke, u skladu sa članom 71. stav 2. Zakona o javnim nabavkama.

**O b r a z l o ž e nj e**

Postupak javne nabavke pokrenut je Odlukom o pokretanju postupka javne nabavke broj: 05-05-76/20 od 25.02.2020.g.

Javna nabavka je provedena otvorenim postupkom.

Procijenjena vrijednost javne nabavke bez PDV-a je 170.940,00 KM.

Obavještenje o nabavci broj: 997-1-3-32-3-28/20 objavljeno je dana 07.05.2020. godine, sažetak obavještenja o nabavci objavljen je u „Sl. glasniku BiH“, broj 27/20.

Komisija za javnu nabavku imenovana je Rješenjem broj: 05-05-76-3/20 od 20.05.2020. godine.

Komisija za javnu nabavku dostavila je dana 02.06.2020. godine Zapisnik o radu broj: 05-05-76-9/20 od 02.06.2020. godine.

U postupku po Zapisniku o radu je utvrđeno da je Komisija za javnu nabavku blagovremeno i pravilno izvršila otvaranje ponuda i ocjenu kvalifikovanosti ponuda, o čemu je sačinila odgovarajuće zapisnik, u kojem je utvrđeno sljedeće:

- da je ukupan broj pristiglih ponuda 3;

- da su blagovremeno zaprimljene 3 ponude;

- da nije bilo neblagovremeno zaprimljenih ponuda;

Nakon otvaranja ponuda Komisija je pristupila analizi dostavljenih ponuda. Uvidom u priloženu dokumentaciju i suštinskom provjerom sadržaja i validnosti dokumentacije, Komisija je utvrdila da

ponuđač Buljan ceste doo Kreševo nije dostavio dokaze za uslove propisane tenderskom dokumentacijom u pogledu ekonomsko finansijske sposobnosti ponuđača.

Tenderskom dokumentacijom je propisano da će se ocjena ekonomskog i finansijskog stanja dobavljača će se izvršiti na osnovu slijedeće izjave i dokumenata:

a) Uvjerenje Centralne banke BiH sa spiskom aktivnih bankovnih računa koje dobavljač ima otvorene kod komercijalnih banaka. Potvrda centralne banke ne smije biti starija od 30 dana od dana podnošenja ponude.

- Potvrde poslovnih banaka, kod kojih ponuđač ima otvorene račune, da transakcijski računi ponuđača nisu bili blokirani u zadnjih šest mjeseci. Potvrda banke ne smije biti starija od 30 dana od dana podnošenja ponude.

Pregledom ponuda Komisija je ustanovila da ponuđač Buljan ceste doo Kreševo ima otvorene račune kod dvije banke (Raiffeisen bank dd 3 računa i jedan račun kod ASA Banke dd). U ponudi ponuđača Buljan ceste doo Kreševo dostavljena je potvrda da račun nije blokiran samo za jedan račun kod Raiffeisen banke, ne i za ostala dva. Također, ponuda nije sadržavala potvrdu da račun u ASA banci nije blokiran. Zbog toga je ponuda ponuđača Buljan ceste doo Kreševo odbijena kao nepotpuna.

Ugovorni organ je na osnovu Zapisnika o pregledu i ocjeni ponuda broj 05-05-76-9/20 od 02.06.2020. g. zakazao i održao e-aukciju dana 04.06.2020. godine na kojoj su učestvovala dva kvalifikovana ponuđača (Sacom doo Sarajevo i JV DOO MEMI ŽIVINICE I BALEGEM DOO GRADAČAC). Nakon održane e-aukcije, Ugovorni organ je donio odluku o izboru najpovoljnijeg ponuđača, broj 05-05-76-11/20 od 05.06.2020. godine, kojom je kao najpovoljniji ponuđač izabran Sacom doo Sarajevo. Nakon donošenja Odluke o izboru, ponuđač Sacom doo Sarajevo je zatražio uvid u ponude, što mu je Ugovorni organ i dozvolio.

Nakon uvida u ponude, izražavajući sumnju u kvalifikovanost ponuđača JV DOO MEMI ŽIVINICE I BALEGEM DOO GRADAČAC, ponuđač Sacom doo Sarajevo je uložio žalbu na Odluku o izboru ponuđača.

Postupajući po žalbi, a na osnovu člana 100. stav 3. Zakona o javnim nabavkama Bosne i Hercegovine, Ugovorni organ je utvrdio da je žalba blagovremena, dopuštena i izjavljena od ovlaštenog lica.

Upuštajući se u meritum razmatranja žalbenih navoda, Ugovorni organ je utvrdio da je tenderskom dokumentacijom propisano u tački 4.9.“Ponuđač je dužan izjasniti se o svojoj ponudi u smislu preferencijalnog tretmana domaćeg dostavljajući potvrdu nadležnog organa (državnog ili entitetskog) o porijeklu robe kada se radi o nabavkama roba, odnosno kod radova i usluga, ovjerenu izjavu o ispunjavanju uslova (dostaviti izjavu ovjerenu od strane kandidata/ponuđača) iz Odluke o obaveznoj primjeni preferencijalnog tretmana domaćeg.

Ponuđač doo Sacom Sarajevo je dostavio potvrdu od nadležnog organa kojim dokazuje preferecijalni tretman domaćih roba, dok su JV doo Memi odbojne ograde Živinice i doo Balegem Gradačac propustili dostaviti takav dokaz.

Žalilac je naveo i da ponuda ponuđača JV doo Memi odbojne ograde Živinice i doo Balegem Gradačac ne sadržava podatke o solventnosti svih računa ponuđača, kaoo i navod da ponuđač nije pravilno popunio Obrazac za dostavljanje ponuda u Aneksu 1.

Ugovorni organ je Rješenjem broj: 05-05-76-12/20 od 19.06.2020. godine prihvatio žalbu ponuđača Sacom doo Sarajevo u cjelosti, poništio Odluku o izboru najpovoljnijeg ponuđača, broj 05-05-76-11/20 od 05.06.2020. godine i vratio Komisiji predmet na ponovnu evaluaciju i razmatranje ponuda.

Ponovnim pregledom ponuda, a nakon uložene i prihvaćene žalbe, Komisija je u Zapisniku broj: 05-05-76-13/20 od 30.06.2020.g. ustanovila da ponuđač JV DOO MEMI ŽIVINICE I BALEGEM DOO GRADAČAC ima otvorene račune kod kod tri banke (Unikredit bank dd dva računa, Addiko bank dd dva računa i dva računa kod NLB Banke dd) a u ponudi je dostavljena potvrda da račun nije blokiran samo za jedan račun kod Unikredit bank, ne i za devizni. Također, ponuda ne sadržava potvrdu da drugi račun, broj 1321910087277313 u NLB banci nije blokiran. Zbog toga je ponuda ponuđača JV Memi doo Živinice i Balegem doo Gradačac, odbijena kao nepotpuna.

Nakon što je ugovorni organ prihvatio žalbu ponuđača Sacom doo Sarajevo, jedini kvalifikovani ponuđač u predmetnoj javnoj nabavci je Sacom doo Sarajevo.

Ponuda jedinog kvalifikovanog ponuđača iznosi 180.888,00 KM i prelazi procijenjenu vrijednost javne nabavke (170.940,00 KM) .

Komisija je dala preopruku broj: 05-05-76-14/20 od 30.06.2020. godine ugovornom organu da poništi postupak javne nabavke u skladu sa Zakonom o javnim nabavkama član 69. stav 2 koji kaže da „Ugovorni organ obavezan je poništiti postupak javne nabavke u slučaju da“ tačka e) – „cijene svih prihvatljivih ponuda znatno su veće od osiguranih sredstava za predmetnu nabavku“. Tenderskom dokumentacijom je bilo predviđeno održavanje e-aukcije, ali kako je kvalifikovan jedan ponuđač e-aukcija se ne može zakazati.

Nadalje, u postupku ocjene provedenog postupka, direktor JU Direkcija regionalnih cesta TK nije našao razloge, nepravilnosti niti propuste u radu koji bi eventualno bili osnov za neprihvatanje preporuke Komisije za nabavku.

U postupku je utvrđeno da je Komisija u svemu pravilno postupila te da je preporuka o poništenju postupka nabavke data u skladu sa Zakonom o javnim nabavkama, podzakonskim i internim aktima i tenderskim dokumentom.

Iz navedenih razloga, primjenom člana 69. stav 2. tačka e) Zakona o javnim nabavkama, odlučeno je kao u članu 1. ove Odluke.

**POUKA O PRAVNOM LIJEKU**

Protiv ove odluke može se izjaviti žalba najkasnije u roku od 10 (deset) dana od dana prijema ove odluke.

 DIREKTOR:

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 Zijad Omerčić, dipl. pravnik

**Dostaviti:**

* Svim ponuđačima koji su učestvovali u JN
* Evidencija
* Arhiva



Broj: 05-05-76-16/20

Datum: 30.06.2020. godine

**- OBAVJEŠTENJE PONUĐAČIMA O REZULTATU POSTUPKA JAVNE NABAVKE -**

PREDMET: Obavještenje o rezultatu postupka javne nabavke, dostavlja se

U skladu sa članom 71. Zakona o javnim nabavkama, obavještavamo vas da smo u postupku javne nabavke roba - nabavka i ugradnja zaštitnih ograda donijeli **Odluku o poništenju postupka javne nabavke broj: 05-05-76-15/20 od 30.06.2020. godine**, kojom je postupak javne nabavke poništen iz razloga što je cijena prihvatljive ponude znatno veće od osiguranih sredstava za predmetnu nabavku.

U prilogu Vam dostavljamo Odluku o poništenju postupka javne nabavke broj: 05-05-76-15/20 od 30.06.2020. godine.

Sa poštovanjem,

 DIREKTOR:

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 Zijad Omerčić, dipl. pravnik

**Dostaviti:**

* Svim ponuđačima koji su učestvovali u JN
* Evidencija
* Arhiva